钦定古今图书集成/明伦汇编/官常典/第083卷 > 上洛王思宗
## 钦定古今图书集成/明伦汇编/官常典/第083卷 > 上洛王思宗

按《北齐书》本传：“上洛王思宗，神武从子也。性宽和，颇
有武干。天保初，封上洛郡王，历位司空、太傅，薨于官。
子元海，累迁散骑常侍，愿处山林，修行释典，文宣许
之。乃入林虑山，经二年，绝弃人事，志不能固。自启求
归，征复本任，便纵酒肆情，广纳姬侍。又除领军，器小
志大，颇以智谋自许。皇建末，孝昭幸晋阳，武成居守”，
元海以散骑常侍留典机密。初，孝昭之诛杨愔等，谓
武成云：“事成，以尔为皇太弟。”及践祚，乃使武成在邺
主兵，立子百年为皇太子。武成甚不平。先是，恒留济
南于邺，除领军厍狄伏连为幽州刺史，以斛律丰乐
为领军，以分武成之权。武成留伏连而不听。丰乐视
事，乃与河阳王孝瑜伪猎谋于野，暗乃归。先是童谣
云：“中兴寺内白凫翁，四方侧听声雍雍，道人闻之夜
打钟。”时丞相府在北城中，即旧中兴寺也。凫翁，谓雄
鸡，盖指武成小字步落稽也。道人，济南王小名。打钟，
言将破击也。既而太史奏言北城有天子气，昭帝以
为济南应之，乃使平秦王归彦之邺，迎济南赴并州。
武成王先咨元海，并问自安之计。元海曰：“皇太后万
福！至尊孝性非常，殿下不须别虑。”武成曰：“岂我推诚
之意耶？”元海乞还省，一夜思之。武成即留元海后堂，
达旦不眠，唯绕床徐步。夜漏未曙，武成遽出曰：“神策
如何？”答云：“夜中得三策，恐不堪用耳。”因说梁孝王惧
诛入关事，请乘数骑入晋阳，先见太后求哀，后见主
上，请去兵权，以死为限，求不干朝政，必保太山之安。
此上策也。若不然，当具表云：威权太盛，恐取谤众口，
请青徐二州刺史沈静自居，必不招物议。此中策也。
更问下策曰：“发言即恐族诛。”因逼之答曰：“济南世嫡，
主上假太后令而夺之。今集文武，示以此敕。”执丰乐
斩归彦尊济南，号令天下，以顺讨逆，此万“世一时也。”
武成大悦，狐疑竟未能用。乃使郑道谦卜之，皆曰：“不
利举事，静则吉。”又召曹魏祖问之国事，对曰：“当有大
凶。”又时有林虑令姓潘，知占候，密谓武成曰：“宫车当
晏驾，殿下为天下主。”武成拘之于内以候之。又令巫
觋卜之，多云：“不须举兵，自有大庆。”武成乃奉诏，令数
百骑送济南于晋阳。及孝昭崩，武成即位，除元海侍
中、开府仪同三司、太子詹事。河清二年，元海为和士
开所谮，被捶马鞭六十，责云：“尔在邺城，说我以弟反
兄，几许不义？邺城兵马抗并州，几许无智不义？无智
不为？可使。”出为兖州刺史。元海后妻，陆太姬甥也，故
寻被追任使。武平中，与祖珽共执朝政，元海多以太
姬密语告珽，珽求领军，元海不可，珽乃以其所告报
太姬。姬怒，出元海为郑州刺史。邺城将败，征为尚书
令。周建德七年，于邺城谋逆，伏诛。元海好乱乐祸，然
诈仁慈，不饮酒啖肉。文宣天保末年，敬信内法，乃至
宗庙不血食，皆元海所谋。及为右仆射，又说后主禁
屠宰，断酤酒，然本心非靖，故终致覆败。